Οι προτάσεις στα νέα ελληνικά, συνδέονται με τρεις τρόπους μεταξύ τους:

1. [**με ασύνδετο σχήμα**](http://users.sch.gr/ipap/Ellinikos%20Politismos/Yliko/Theoria%20Nea/Syndesi-protaseon-ne.htm#2)

2. [**με παρατακτική σύνδεση**](http://users.sch.gr/ipap/Ellinikos%20Politismos/Yliko/Theoria%20Nea/Syndesi-protaseon-ne.htm#3)

3. [**με υποτακτική σύνδεση**](http://users.sch.gr/ipap/Ellinikos%20Politismos/Yliko/Theoria%20Nea/Syndesi-protaseon-ne.htm#4)

**ΑΣΥΝΔΕΤΟ ΣΧΗΜΑ**

Πολλές φορές, όταν μιλάμε και θέλουμε να μεταδώσουμε μια πληροφορία γρήγορα, λέμε τις προτάσεις τη μια αμέσως μετά την άλλη, π.χ.

**[Ο Γιώργος πλύθηκε], [ντύθηκε].**

Στο παράδειγμα υπάρχουν δύο προτάσεις, αφού υπάρχουν δύο ρήματα. Η κάθε πρόταση μπαίνει δίπλα στην άλλη. Δεν υπάρχει κάποια λέξη που να τις ενώνει. Χωρίζονται μεταξύ τους με **κόμμα**.

Αυτός ο τρόπος σύνδεσης λέγεται **ασύνδετο σχήμα**.

Ας δούμε περισσότερα παραδείγματα:

**[Πήγαινε στο δωμάτιο]**, **[άνοιξε τη ντουλάπα]**, **[πάρε το παντελόνι]**, **[φόρεσέ το]** κι έλα να σε δω.

Όπως παρατηρείς, οι τέσσερις προτάσεις είναι τοποθετημένες η μία δίπλα στην άλλη και χωρίζονται με **κόμμα**.

**Συμπέρασμα**: Στο **ασύνδετο σχήμα** οι προτάσεις δε συνδέονται μεταξύ τους· απλώς μπαίνει η μία δίπλα στην άλλη και χωρίζονται με **κόμμα**.

**ΠΑΡΑΤΑΚΤΙΚΗ ΣΥΝΔΕΣΗ**

Το προηγούμενο παράδειγμα **[Ο Γιώργος πλύθηκε], [ντύθηκε]** μπορούμε να το πούμε και με άλλο τρόπο, π.χ.

**[Ο Γιώργος πλύθηκε]** **και** **[ντύθηκε].**

Στο παράδειγμα υπάρχουν πάλι δύο προτάσεις. Η πρώτη όμως και η δεύτερη ενώνονται με το **και**. Συνδέονται δηλαδή με μια λέξη που λέγεται **σύνδεσμος**.

Ας δούμε περισσότερα παραδείγματα:

α. **[Ο Γιώργος ούτε πλύθηκε]** **[ούτε ντύθηκε]**.

β. **[Δε θέλω τίποτα άλλο] παρά [να μ' αφήσεις ήσυχο]**

γ. **[Ή θα μείνεις μόνος σου] [ή θα έρθεις μαζί μας]**

δ. **[Δεν είχε λεωφορείο εκείνη την ώρα]· [αναγκάστηκαν λοιπόν]** να γυρίσουν με ταξί

Στα παραπάνω παραδείγματα υπάρχουν από δύο προτάσεις. Στο α' παράδειγμα οι προτάσεις συνδέονται μεταξύ τους με τον συμπλεκτικό σύνδεσμο **ούτε-ούτε**, στο β' με τον αντιθετικό **παρά**, στο γ' με τον διαχωριστικό **ή** και στο δ' με τον συμπερασματικό **λοιπόν**.

  **Συμπέρασμα:** Στην παρατακτική σύνδεση οι προτάσεις **παρατάσσονται**, δηλ. μπαίνουν η μία δίπλα στην άλλη, **και συνδέονται μεταξύ τους με συνδέσμους**, τους **συμπλεκτικούς**, τους **αντιθετικούς**, τους **διαχωριστικούς**και τους **συμπερασματικούς**, που με μια λέξη λέγονται **παρατακτικοί** σύνδεσμοι.

**Παρατακτικοί σύνδεσμοι** είναι οι:

|  |  |
| --- | --- |
| 1**. Συμπλεκτικοί** | και/κι, ούτε, μήτε (ουδέ, μηδέ σε παλαιότερα κείμενα) |
| 2. **Διαχωριστικοί** | ή, είτε |
| 3. **Αντιθετικοί** | αν και, αλλά, μα, παρά, όμως, ωστόσο, ενώ, μολονότι, μόνο (που) |
| 4.**Συμπερασματικοί** | λοιπόν, ώστε, άρα, επομένως, οπότε |
| 5. **Επεξηγηματικός** | δηλαδή |

**Περισσότερα:**

Στην παρατακτική σύνδεση ενώνονται **ισοδύναμες** προτάσεις, δηλαδή: **κύριες**+**κύριες**ή**δευτερεύουσες**+**δευτερεύουσες**

• κύρια + κύρια, π.χ. [Θα διαβάσω] **και** [θα κοιμηθώ].

• δευτερεύουσα + δευτερεύουσα, π.χ. Θέλω [να διαβάσω] **και** [να κοιμηθώ].

**ΥΠΟΤΑΚΤΙΚΗ ΣΥΝΔΕΣΗ**

Τα προηγούμενα παραδείγματα:

 **[Ο Γιώργος πλύθηκε], [ντύθηκε]**ασύνδετο

**[Ο Γιώργος πλύθηκε] και [ντύθηκε]**παρατακτική σύνδεση

μπορούμε να τα πούμε και με τρίτο τρόπο, πιο σύνθετο, πιο ποικίλο, π.χ.

|  |  |
| --- | --- |
| **[Ο Γιώργος ντύθηκε],** | **[αφού είχε πλυθεί.]** |
| 1η πρόταση κύρια | 2η πρότασηδευτερεύουσα |

Στο παράδειγμα υπάρχουν πάλι οι δύο προτάσεις. Τώρα όμως τα πράγματα αλλάζουν. Οι δύο προτάσεις δεν είναι ισοδύναμες. Η πρόταση που «κουβαλάει» το κυρίως νόημα είναι η πρώτη, η κύρια.

Ας δούμε άλλο ένα παράδειγμα:

|  |  |  |
| --- | --- | --- |
| **Θέλω** | **να φάω,** | **γιατί πεινάω** |
| 1η πρ. | 2η πρ. | 3η πρ. |

Στο παράδειγμα υπάρχουν τρεις προτάσεις. Η πρώτη **Θέλω** είναι η κύρια, η πρόταση που «κουβαλάει» το κυρίως νόημα. Η δεύτερη πρόταση **να φάω** υποτάσσεται στην πρώτη και είναι δευτερεύουσα. Η τρίτη πρόταση **γιατί πεινάω** είναι κι αυτή δευτερεύουσα, υποτάσσεται όμως στην προηγούμενη δευτερεύουσα (να φάω).

  **Συμπέρασμα**: Στην υποτακτική σύνδεση μια δευτερεύουσα πρόταση  **υποτάσσεται** σε μια κύρια πρόταση ή σε μια άλλη δευτερεύουσα πρόταση · οι προτάσεις **συνδέονται με τους υποτακτικούς συνδέσμους**.

|  |  |  |  |  |
| --- | --- | --- | --- | --- |
|  |  |  |  |  |

**Υποτακτικοί σύνδεσμοι** είναι οι:

|  |  |  |  |
| --- | --- | --- | --- |
|  | **Στις ονοματικέςπροτάσεις** |  1. **Ειδικοί**  | πως, που, ότι |
| 2. **Ενδοιαστικοί (ή διστακτικοί)** | μη(ν), μήπως |
| 3. **Βουλητικός** | να |
| **Στιςεπιρρηματικές προτάσεις** |  **1. Χρονικοί** | άμα, όταν, ενώ, καθώς, αφού, αφότου, πριν (πριν να), μόλις, προτού, σαν, ώσπου, ωσότου, που |
|  **2. Αιτιολογικοί** | γιατί, επειδή, αφού, τι (ποιητικό), ότι, πως (σπάνια), που, σαν που |
| **3. Υποθετικοί** | αν/εάν, άμα, σαν |
| **4. Τελικοί** | να, για να |
| **5. Αποτελεσματικοί** | ώστε (να), που |
| **6. Εναντιωματικοί / παραχωρητικοί** | αν και, ενώ, μολονότι, που |
| **7. Συγκριτικός** | παρά |

 Γιάννης Παπαθανασίου